KIRJALLINEN KYSYMYS E-1431/99

esittäjä(t): Gary Titley (PSE) komissiolle

(1. syyskuuta 1999)

Aihe: Komission tekemät sopimukset ulkopuolisten konsulttien kanssa

Voiko komissio ilmoittaa, millaisia ovat ne sisäiset valvontamenettelyt luonteeltaan ja tehokkuudeltaan, joita se käyttää varmistaakseen, että tutkimuksia koskevat sopimukset tehdään täysin objektiivisella tavalla, erityisesti rajoitetun tarjousmenettelyn yhteydessä?

Voiko komissio kommentoida sitä, miten asianmukaista on käyttää rajoitettua tarjousmenettelyä sopimusten tekemiseen tutkimuksista, joiden johtopäätökset vaikuttavat huomattavasti uusien lainsäädäntöehdotusten sisältöön?

Michaele Schreyerin komission puolesta antama vastaus

(28. lokakuuta 1999)

Komission tekemiin hankintasopimuksiin ja erityisesti tutkimussopimuksiin sovelletaan sopimustentekomenettelyistä ja markkinoiden koosta riippumatta yhdenvertaista kohtelua ja avoimuutta koskevia EY:n perustamissopimuksen yleisperiaatteita. Näiden periaatteiden lisäksi julkisiin hankintoihin sovelletaan yhteisön direktiivien säännöksiä, julkisia tavaranhankintoja koskevien sopimustentekomenettelyjen yhteensovittamisesta 14 päivänä kesäkuuta 1993 annettua neuvoston direktiiviä 93/0036/ETY(1), julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annttua neuvoston direktiiviä 93/0037/ETY(2) ja julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annettua neuvoston direktiiviä 92/0050/ETY(3). Julkisia hankintoja säännellään myös Maailman kauppajärjestössä (WTO) ja ETA-maiden välillä tehtyjen julkisia hankintoja koskevien sopimusten määräyksillä ja erilaisiin säädöksiin sisältyvillä alakohtaisilla säännöksillä. Nämä periaatteet ja säännöt sisältyvät kokonaisuudessaan varainhoitoasetuksen(4) artikloihin.

Hankintojen julkisuus on tärkeä tekijä yhdenvertaisen kohtelun ja avoimuuden periaatteiden noudattamisessa. Julkisia hankintoja koskevissa direktiiveissä säädetään julkistamisesta yhdessä ainoassa tiedotusvälineessä (Euroopan yhteisöjen virallisessa lehdessä). Tietyn kynnysarvon ylittävien hankintojen yhteydessä komissiota kehotetaan julkaisemaan ilmoitukset myös Internetissä.

Tästä aiheesta annetuissa säännöksissä säädetään monista raja-arvoista. Jos kyse on alle 13 200 euron arvoisista hankinnoista, toimittajan valitseminen ei edellytä tarjouskilpailun järjestämistä. Jos hankinnat

ovat arvoltaan 13 20049 999 euroa, toimittaja on valittava vertaamalla vähintään kolmea tarjousta keskenään. Arvoltaan 50 000133 914 euron hankintojen toimittajan valinta perustuu tarjouksiin, jotka pyydetään yleensä ensimmäiseen kiinnostuksenilmaisupyyntöön vastanneiden joukosta valituilta toimittajilta. Hankintoihin, joiden arvo on vähintään 133 914 euroa, on ehdottomasti sovellettava julkisia hankintoja koskevia direktiivejä, sillä kaikki tutkimussopimukset sisältyvät palveluhankintasopimusdirektiivin liitteeseen IA (lukuun ottamatta joitakin ryhmään 8 kuuluvia tutkimus- ja kehityssopimuksia).

Pääosastojen tulojen ja menojen hyväksyjät vastaavat ensisijaisesti siitä, että sopimukset tehdään puolueettomasti ja noudattaen kyseisiin sopimuksiin sovellettavia sääntöjä. Moitteeton ja tehokas varainhoito 2000 -ohjelmassa (SEM 2000) lujitettiin pääosastojen rahoitusyksikköjen asemaa, sillä myös komission sopimuskäytäntöjä on parannettava.

Lisäksi komission hankintoja ja sopimuksia käsittelevä neuvoa-antava komitea (CCAM) tutkii, noudatetaanko hankintasopimuksissa, jotka eivät liity yhteisön ulkopuolelle suuntautuviin tukiin ja joiden arvo ylittää 46 000 euroa, kyseisiin sopimuksiin sovellettavia periaatteita ja sääntöjä.

Varainhoidon valvonnasta vastaava yksikkö tarkastaa valikoivasti ennakkoon sopimuksiin liittyvät maksusitoumukset sekä sen, noudattavatko sitoumukset hankintoja koskevia sääntöjä. Varainhoidon valvonnasta vastaava yksikkö tutkii sopimusten teko- ja myöntämismenettelyt osana sisäistä tilintarkastusta.

Komission pääsihteeristö laatii yleissuunnitelman kaikista komission yksiköiden suunnittelemista tutkimuksista. Suunnitelman tavoitteena on päällekkäisyyksien välttäminen ja pääosastojen välisen avoimuuden lisääminen. Kun tutkimus aloitetaan, sitä koskevat tiedot syötetään yleisön käytettävissä olevaan ADAM-tietokantaan, jossa on luettelo kaikista komission aloittamista tutkimuksista.

Kun tutkimus on valmis, siitä on laadittava yhteenvetolomake, jossa on seuraavat tiedot: tutkimuskohde, tutkimuksen nimi, tiivistelmä, arviointi ja mahdollinen julkistamisajankohta. Tutkimus, johon on liitetty lopullinen maksumääräys ja yhteenvetolomake, toimitetaan tämän jälkeen komission pääsihteeristön arkistoon, joka leimaa maksumääräyksen ja toimittaa sen varainhoidon valvojalle vahvistettavaksi, jonka jälkeen maksu voidaan suorittaa.

Rajoitetun menettelyn soveltamisesta on huomautettava, ettei julkisia hankintoja koskevissa direktiiveissä aseteta rajoituksia direktiivien soveltamiselle vaan avoimet ja rajoitetut menettelyt asetetaan niissä yhdenvertaiseen asemaan. Rajoitetun menettelyn valitsemisen tarkoituksena voi olla laadukkaiden tarjousten ja hallinnollisen tehokkuuden tavoitteleminen. On kuitenkin erittäin tärkeää, että tarjouspyynnön toimittajien valinnassa noudatetaan puolueettomia perusteita. Jos on kuitenkin syytä epäillä, että rajoitetun menettelyn käyttö on johtanut kilpailun vääristymiseen, arvoisaa parlamentin jäsentä kehotetaan ilmoittamaan siitä komissiolle.

(1) EYVL L 199, 9.8.1993.

(2) EYVL L 199, 9.8.1993.

(3) EYVL L 209, 24.7.1992.

(4) EYVL L 356, 31.12.1977.